《鲁谹父再赋鼓字韵诗再赋一篇》
宋代·王洋

头如青山手如雨，十日瓦沟鸣羯鼓。
南城病客偏作愁，鱼游浅羯蛙同渚。
去年曾困夏畦乾，巫祝陈牲女师舞。
淮南米贱隔关河，漫道归期久已许。
谁同著力破愁城，愿备前行插飞羽。
那知物理自乘除，原思五秉公西庾。
暑雨祁寒人莫嗟，洁笾活豆神其吐。
茅檐生意满晴川，方信虀肠能抵虎。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。